CELEX: 32021D0944
Language: da
Date: 2021-06-03 00:00:00
Title: Kommissionens gennemførelsesafgørelse (EU) 2021/944 af 3. juni 2021 om forlængelse af perioderne for indsamling af støttetilkendegivelser til visse europæiske borgerinitiativer i henhold til Europa-Parlamentets og Rådets forordning (EU) 2020/1042 (meddelt under nummer C(2021) 3879) (Kun den engelske udgave er autentisk)

14.6.2021   
               
               
                  DA
               
               
                  Den Europæiske Unions Tidende
               
               
                  L 210/45
               
            
         KOMMISSIONENS GENNEMFØRELSESAFGØRELSE (EU) 2021/944
         af 3. juni 2021
         om forlængelse af perioderne for indsamling af støttetilkendegivelser til visse europæiske borgerinitiativer i henhold til Europa-Parlamentets og Rådets forordning (EU) 2020/1042
         
            
               (meddelt under nummer C(2021) 3879)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2020/1042 af 15. juli 2020 om midlertidige foranstaltninger med hensyn til de frister for indsamlings-, kontrol- og undersøgelsesfaserne, der er fastsat i forordning (EU) 2019/788 om det europæiske borgerinitiativ, i lyset af covid-19-udbruddet (1), særlig artikel 2, stk. 2,
         efter høring af udvalget vedrørende det europæiske borgerinitiativ, der er nedsat ved artikel 22 i Europa-Parlamentets og Rådets forordning (EU) 2019/788 (2), og
         ud fra følgende betragtninger:
         
                     (1)
                  
                  
                     I forordning (EU) 2020/1042 fastsættes midlertidige foranstaltninger i forbindelse med det europæiske borgerinitiativ med henblik på at håndtere de udfordringer, som initiativtagere til borgerinitiativer, nationale forvaltninger og EU-institutionerne har stået over for, efter at Verdenssundhedsorganisationen i marts 2020 erklærede, at covid-19-udbruddet havde udviklet sig til en verdensomspændende pandemi. I månederne efter denne erklæring vedtog medlemsstaterne restriktive foranstaltninger til håndtering af folkesundhedskrisen. Som følge heraf gik det offentlige liv i stå i næsten alle medlemsstater. Ved forordning (EU) 2020/1042 blev visse frister, der er fastsat i forordning (EU) 2019/788, derfor forlænget.
                  
               
                     (2)
                  
                  
                     Forordning (EU) 2020/1042 giver Kommissionen beføjelse til under visse omstændigheder at forlænge indsamlingsperioderne yderligere med tre måneder. Betingelserne for enhver yderligere forlængelse svarer til dem, der lå til grund for den oprindelige forlængelse efter covid-19-udbruddet i marts 2020, nemlig at mindst en fjerdedel af medlemsstaterne eller en række medlemsstater, der repræsenterer mere end 35 % af Unionens befolkning, anvender foranstaltninger som reaktion på covid-19-pandemien, der i væsentlig grad begrænser initiativtagernes mulighed for at indsamle støttetilkendegivelser på papir og informere offentligheden om deres igangværende initiativer.
                  
               
                     (3)
                  
                  
                     Kommissionen har siden vedtagelsen af forordning (EU) 2020/1042 i juli 2020 nøje overvåget situationen i medlemsstaterne.
                  
               
                     (4)
                  
                  
                     Den 17. december 2020 (3) og igen den 19. februar 2021 (4) forlængede Kommissionen fristen med yderligere tre måneder for de initiativer, der var i færd med at indsamle støttetilkendegivelser, efter at den havde vurderet, at betingelserne for en sådan forlængelse i forordning (EU) 2020/1042 var opfyldt. Der blev givet forholdsmæssige forlængelser til initiativer, der startede deres indsamlingsperiode i løbet af forlængelsesperioderne.
                  
               
                     (5)
                  
                  
                     Den situation, der er opstået i flere medlemsstater som følge af covid-19-pandemien, har ikke ændret sig væsentligt siden den 1. februar 2021. Ved udgangen af april 2021 havde et betydeligt antal medlemsstater stadig truffet foranstaltninger, der begrænsede den frie bevægelighed for borgere på deres område med henblik på at standse eller bremse overførslen af covid-19. Syv medlemsstater oplyste den 19. april, at de anvendte nationale nedlukningsforanstaltninger, som forbyder borgerne at bevæge sig frit rundt på de pågældende medlemsstaters område eller i væsentlig grad begrænser denne ret, mens 12 medlemsstater oplyste, at de anvendte lokale nedlukningsforanstaltninger. Disse nedlukningsforanstaltninger er blevet kombineret med yderligere foranstaltninger med lignende restriktive virkninger på det offentlige liv i deres område eller i det mindste væsentlige dele deraf, herunder restriktioner for adgangen til offentlige steder, lukning af eller begrænsede åbningstider for butikker, restauranter og barer, betydelige kapacitetsbegrænsninger for offentlige og private forsamlinger og møder samt indførelse af udgangsforbud. Kombinationen af disse foranstaltninger påvirker i væsentlig grad initiativtagernes mulighed for at indsamle støttetilkendegivelser på papir og informere offentligheden om deres igangværende initiativer. På grundlag af de foreliggende oplysninger forventes disse foranstaltninger eller foranstaltninger med tilsvarende virkning fortsat at blive opretholdt i en periode på mindst tre måneder.
                  
               
                     (6)
                  
                  
                     De berørte medlemsstater repræsenterer mindst en fjerdedel af medlemsstaterne og mere end 35 % af Unionens befolkning.
                  
               
                     (7)
                  
                  
                     På den baggrund kan det konkluderes, at betingelserne for at forlænge indsamlingsperioderne er opfyldt for fem initiativer, hvis indsamlingsperiode var i gang den 1. maj 2021. Disse indsamlingsperioder bør derfor forlænges med tre måneder.
                  
               
                     (8)
                  
                  
                     Den 19. februar 2021 forlængede Kommissionen fristen for 14 initiativer. For ni initiativer er det ikke muligt at få en yderligere forlængelse, da de allerede har nydt godt af den maksimale forlængelse på 12 måneder.
                  
               
                     (9)
                  
                  
                     Indsamlingsperioden bør forlænges indtil den 1. august 2022 for de initiativer, hvis indsamlingsperiode begyndte mellem den 1. maj 2021 og datoen for vedtagelsen af denne afgørelse.
                  
               VEDTAGET DENNE AFGØRELSE:
         
            Artikel 1
            
               1.   Dersom indsamlingen af støttetilkendegivelser til et europæisk borgerinitiativ (i det følgende benævnt »initiativ«) var i gang den 1. maj 2021, forlænges den maksimale indsamlingsperiode for det pågældende initiativ med tre måneder.
            
            
               2.   Dersom indsamlingen af støttetilkendegivelser til et initiativ begyndte mellem den 1. maj 2021 og datoen for vedtagelsen af denne afgørelse, forlænges den maksimale indsamlingsperiode for det pågældende initiativ til den 1. august 2022.
            
         
         
            Artikel 2
            De nye slutdatoer for indsamlingsperioderne er som følger for følgende initiativer:
            
                        —
                     
                     
                        initiativet »VÆLGERE UDEN GRÆNSER — Fulde politiske rettigheder til EU-borgere«: 11. juni 2022
                     
                  
                        —
                     
                     
                        initiativet »Indfør ubetinget basisindkomst (UBI) i hele EU«: 25. juni 2022
                     
                  
                        —
                     
                     
                        initiativet »Frihed til at dele«: 1. august 2022
                     
                  
                        —
                     
                     
                        initiativet »Ret til behandling«: 1. august 2022
                     
                  
                        —
                     
                     
                        initiativet »Civilsamfundsinitiativet om et forbud mod biometrisk masseovervågning«: 1. august 2022
                     
                  
                        —
                     
                     
                        initiativet »Grønne taghaver« (»Green Garden Roof Tops«): 1. august 2022.
                     
                  
         
            Artikel 3
            Denne afgørelse er rettet til:
            
                        —
                     
                     
                        initiativtagergruppen bag initiativet »VÆLGERE UDEN GRÆNSER — Fulde politiske rettigheder til EU-borgere«
                     
                  
                        —
                     
                     
                        initiativtagergruppen bag initiativet »Indfør ubetinget basisindkomst (UBI) i hele EU«
                     
                  
                        —
                     
                     
                        initiativtagergruppen bag initiativet »Frihed til at dele«
                     
                  
                        —
                     
                     
                        initiativtagergruppen bag initiativet »Ret til behandling«
                     
                  
                        —
                     
                     
                        initiativtagergruppen bag initiativet »Civilsamfundsinitiativet om et forbud mod biometrisk masseovervågning«
                     
                  
                        —
                     
                     
                        initiativtagergruppen bag initiativet »Grønne taghaver« (»Green Garden Roof Tops«).
                     
                  
         
            Udfærdiget i Bruxelles, den 3. juni 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 231 af 17.7.2020, s. 7.
         
            (2)  Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (EUT L 130 af 17.5.2019, s. 55).
         
            (3)  Kommissionens gennemførelsesafgørelse (EU) 2020/2200 af 17. december 2020 om forlængelse af perioderne for indsamling af støttetilkendegivelser til visse europæiske borgerinitiativer i henhold til Europa-Parlamentets og Rådets forordning (EU) 2020/1042 (EUT L 434 af 23.12.2020, s. 56).
         
            (4)  Kommissionens gennemførelsesafgørelse (EU) 2021/360 af 19. februar 2021 om forlængelse af perioderne for indsamling af støttetilkendegivelser til visse europæiske borgerinitiativer i henhold til Europa-Parlamentets og Rådets forordning (EU) 2020/1042 (EUT L 69 af 26.2.2021, s. 9).